Taalraad kap beskadiging van Afrikaanse boekeAfrikaanse boeke is by die Kaapse Skiereilandse Universiteit vir Tegnologie van biblioteekrakke afgegooi. (Foto: Twitter) Die Afrikaanse Taalraad (ATR) het sy kommer uitgespreek nadat ’n groep studente aan die Kaapse Skiereiland- Universiteit vir Tegnologie (KSUT) onlangs op ’n biblioteek op die universiteit se kampus in Wellington toegeslaan en Afrikaanse boeke verrinneweer het. Die klein groep studente was glo van mening dié boeke is rassisties en dit uit die biblioteek gegooi. ATR “oorweeg nou moontlike stappe” om aandag te gee aan die skynbare toename van spanning oor taal, ras en kultuur op universiteitskampusse. Die raad sê die studente se argumente dat die boeke “rassisties” is bloot omdat dit in Afrikaans is, dui op ’n kommerwekkende graad van onverdraagsaamheid en oningeligtheid oor die taal. “Die vernietiging van boeke het selde positiewe gevolge en kan nie ligtelik opgeneem word nie.” Afrikaanse boeke is by die Kaapse Skiereilandse Universiteit vir Tegnologie van biblioteekrakke afgegooi. (Foto: Twitter) Die ATR doen dus ’n beroep op KSUT om sterk op te tree teen studente wat hulle aan hierdie vergrype skuldig gemaak het en om maatreëls in te stel om ’n herhaling hiervan te voorkom. “Meer taalvoorligting en konfliktransformasie kan help om taalhoudings te verbeter en help om mense nader aanmekaar te bring. Geldige klagtes van die studente moet aandag kry en ware rassisme, waar dit voorkom, moet aangevat word.” Die raad wys daarop dat die KSUT tot nou ’n goeie voorbeeld was van ’n pragmatiese meertaligheid, ’n benadering wat Afrikaans- en Engelsmediumonderrig vir onderwysstudente moontlik gemaak het. “Die ATR hoop die universiteit weet watter waarde hierdie funksionele meertaligheid vir duisende studente, leerders en gemeenskappe het – en dat hulle stappe sal doen om dit te beskerm.” Die presiese besonderhede rondom die onrus op kampus is nie aan Maroela Media bekend nie. ’n Navraag is Vrydag aan die KSUT gerig en Maroela Media wag op terugvoer.